ར་གྱི་འཁོར་ལོ་སྣ་ཚོགས་པ་སྤྲོས། འཛམ་བུའི་གླིང་འདིར་བདེ་མཆོག་ཞལ་བཞི་ཕྱག་བཅུ་གཉིས་པར་སྤྲུལ་ནས་འཇིགས་བྱེད་དང་དུས་མཚན་ཞབས་འོག་ཏུ་མནན་ཞིང་བཏུལ། སྤྲུལ་པའི་འཁོར་རྣམས་ཀྱིས་ཀྱང་ཡུལ་ཉེར་བཞི་དང་དུར་ཁྲོད་བརྒྱད་བཟུང་བའི་མ་རུངས་པ་རྣམས་བཏུལ་ནས། རི་རབ་ཀྱི་རྩེ་མོར་བཅོམ་ལྡན་འདས་འཁོར་བཅས་གཞལ་ཡས་ཁང་དུ་འཁོད་དེ། འཁོར་གྱི་དཀྱིལ་འཁོར་ལ་བཀོད་པ་དང་སངས་རྒྱས་བྱང་སེམས་རི་རབ་ཀྱི་རྡུལ་དང་མཉམ་པ་དང་དྲག་པོ་འཇིགས་བྱེད་འཁོར་བཅས་དང་། སྐལ་བ་དང་ལྡན་པའི་ལྷ་མི་དང་བཅས་པ་ལ་རྡོ་རྗེ་རྣལ་འབྱོར་མས་ཞུས་ཏེ་རྩ་རྒྱུད་དང་ཕྱག་རྡོར་གྱིས་ཞུས་ཏེ་བཤད་རྒྱུད་རྣམས་གསུངས་པར་བཞེད་པ་དང་། འགའ་ཞིག་ཏུ་དེ་ལྟར་གསུངས་ནས་སྟོན་པ་ཉིད་དགའ་ལྡན་དུ་ལྷའི་བུ་དམ་པ་ཏོག་དཀར་པོ་འཁྲུངས་ཤིང་། འཛམ་བུའི་གླིང་དུ་སྤྲུལ་པའི་སྐུ་ཤཱཀྱའི་དབང་པོར་གྱུར་ཏེ་མཛད་པ་བཅུ་གཉིས་ཀྱི་སྒོ་ནས་ཆོས་ཀྱི་འཁོར་ལོ་རིམ་པ་གསུམ་དུ་སྟོན་པར་མཛད་པའི་ཐ་མར་ལྷོ་ཕྱོགས་དཔལ་ལྡན་འབྲས་སྤུངས་སུ་གསང་སྔགས་རྡོ་རྗེ་ཐེག་པའི་ཆོས་ཀྱི་འཁོར་ལོ་བསྐོར་བར་མཛད་དུས། རྡོ་རྗེ་འཇིགས་བྱེད་ཀྱི་དཀྱིལ་འཁོར་སྤྲུལ་བཤད་མཛད་ཟིན་པ་དང་འཁོར་ལོ་སྡོམ་པའི་རྒྱུད་སྟོན་པར་བཞེད་ལ། དེ་ལྟར་གསུངས་པའི་རྒྱུད་རྣམས་བཀའི་བསྡུ་བ་པོ་རྣམས་ཀྱིས་ལེགས་པར་བསྡུས་ཏེ། ནུབ་ཕྱོགས་ཨུ་རྒྱན་གྱི་དྷརྨཱ་གན་མཛོད་ལ་སོགས་པར་རྒྱ་རིམ་པ་བདུན་གྱིས་བཏབ་སྟེ་བཞག་པ་ལས། དུས་ཕྱིས་རྒྱ་གར་འཕགས་པའི་ཡུལ་གྱི་པཎ་གྲུབ་འགའ་དང་འགའི་བཀའ་དྲིན་ལས་ཡུལ་དབུས་སུ་ལེགས་པར་དར་ཞིང་། བདེ་མཆོག་མཁན་པོ་ལོ་དྲིལ་ནག་གསུམ་ཅེས་གྲགས་པ་ལས། ད་ལམ་འདིར་གྲུབ་པའི་སློབ་དཔོན་ཆེན་པོ་དྲིལ་བུ་ཞབས་ཀྱི་ལུགས་ཡིན་ལ། སློབ་དཔོན་ཆེན་པོ་དེ་ནི་རྒྱ་གར་ཤར་ཕྱོགས་བ་རེནྡྲའི་རྒྱལ་པོའི་སྲས་སུ་འཁྲུངས། ཡབ་འདས་ནས་རྒྱལ་པོ་མངའ་གསོལ་བས། རྒྱལ་སྲིད་ལ་སྙིང་པོ་མེད་པར་གཟིགས་ནས་བྲོས་ཏེ་ན་ལནྡར་བྱོན་མཁན་པོ་རྒྱལ་བའི་ལྷ་ལས་རབ་ཏུ་བྱུང་། རིག་པའི་གནས་མཐའ་དག་ལ་སྦྱངས་ཤིང་རང་བཞིན་གྱི་གྲུབ་པའི་མཐའ་རྒྱ་མཚོའི་ཕ་རོལ་ཏུ་བྱོན། གྲུབ་པའི་སློབ་དཔོན་ཆེན་པོ་དྷ་རི་ཀ་པ་དང་མཇལ་ནས་གུས་པས་བཏུད། དེར་དཔལ་འཁོར་ལོ་སྡོམ་པའི་དཀྱིལ་འཁོར་དུ་དབང་བསྐུར། རྒྱུད་བཤད། མན་ངག་བྱིན་ནས་དབེན་པར་སོང་ལ་སྒྲུབས་ཤིག་ཅེས་གསུངས་པ་བཞིན་བྷངྒ་ལའི་ནགས་གསེབ་གཅིག་ཏུ་བཞུགས་པར། རེ་ཞིག་ན་ཁྱོད་ཨུ་རྒྱན་དུ་སོང་ཞིག ཕག་རྫི་མོ་ཞིག་གིས་རྗེས་སུ་འཛིན་པར་འགྱུར་རོ་ཞེས་ནམ་མཁའ་ལས་སྒྲ་བྱུང་བས་བསྐུལ་ཏེ་ཨུ་རྒྱན་དུ་བྱོན། ཕག་རྫི་མོ་མཐོང་ཚེ་དེ་ལ་ཕྱག་ཕུལ་ཞིང་གསོལ་བ་བཏབ་པས་སུས་ཀྱང་ལན་མ་བྱུང་བས་ཐུགས་ཆད་ཁད་ན། ཕག་རྫི་རྒན་མོ་མདོག་མི་སྡུག་པ། གོས་ཧྲུལ་བ། རེས་དགོད་རེས་ངུ་བ་ཞིག་བྱུང་བ་ལ། ཕྱག་དང་མཆོད་པ་ཕུལ་ཏེ་ཐམས་ཅད་ནས་ལན་མི་སྟེར་བའི་རྒྱུ་མཚན་དྲིས་པས། སྔགས་དར་ཡང་ཉམས་སུ་ལེན་པ་ཉུང་བས་སོ་ཟེར། དེ་མཁའ་འགྲོ་མར་ཤེས་ཏེ་ཞབས་སྤྱི་བོར་བླངས་ནས་རྗེས་སུ་འཛིན་པར་ཞུས་པས། དེས་གཟུགས་དངོས་སུ་བསྟན་ནས་དཔལ་འཁོར་སྡོམ་པའི་དཀྱིལ་འཁོར་དུ་དབང་བསྐུར། རྒྱུད་བཤད། རིམ་པ་ལྔ་ལ་སོགས་པའི་གདམས་ངག་བཏབ་ནས་ལྷོ་ཕྱོགས་སུ་སྒོམས་ཤིག་གསུང་ལུང་བསྟན་པ་བཞིན། ལྷོ་ཕྱོགས་ཨོ་ཌི་བི་ཤ་ཞེས་བྱ་བའི་ནགས་ཁྲོད་དུ་བྱོན་ཏེ་སྒྲུབ་པ་སྙིང་པོ་མཛད་ཅིང་བཞུགས་སྐབས། ཡུལ་དེའི་རྒྱལ་པོ་སྐྱོ་སངས་ལ་འོངས་པས་མཇལ་ཏེ་གདན་དྲངས་ཀྱང་མ་འདྲོངས། ཕྱིས་ཆང་འཚོང་གི་བུ་མོ་མཛེས་མ་པདྨ་ཅན་གྱི་རིགས་སུ་གྱུར་བ་ཞིག་ཕྱག་རྒྱར་བཞེས་ཏེ་རིམ་པ་ལྔ་པ་མཐར་ཕྱིན་གྱི་བར་དུ་བསྒྲུབས་ཤིང་། ཕྱོགས་དེའི་སྐྱེ་བོ་རྣམས་འདུལ་བའི་དུས་ལ་བབ་པར་གཟིགས་ནས། སྤྲུལ་པའི་བུ་དང་བུ་མོ་གཉིས་ཤིག་ཀྱང་སྤྲུལ་ཏེ། རྒྱལ་པོའི་དུས་སྟོན་གྱི་སར་བྱོན་པས། ཐམས་ཅད་ཀྱིས་བརྙས་ཤིང་ཁྲེལ་བགད་བཏབ་པ་དེའི་ཚེ། སློབ་དཔོན་གྱིས་རྭའི་ཤོར་ཞལ་དེ་ས་ལ་བརྡབས་པས་ས་འོག་རིམ་པ་བདུན་ཕུག་ནས་ཆང་གི་མཚོ་ཆེན་པོ་བརྡོལ། དེར་སློབ་དཔོན་ཉིད་ཧེ་རུ་ཀ་དང་། བཙུན་མོ་རྡོ་རྗེ་ཕག་མོ། སྤྲུལ་པའི་སྲས་གཉིས་རྡོ་རྗེ་དྲིལ་བུར་བྱས་ཏེ་ནམ་མཁའ་ལ་གཤེགས་པས། ཐམས་ཅད་ཀྱིས་བཟོད་པར་གསོལ་བ་ན། ཐུགས་རྗེ་ཆེན་པོ་ལ་གསོལ་བ་ཐོབ་ཅིག་གསུངས་པ་བཞིན་གསོལ་བ་བཏབ་པས། མཚོ་ལས་ཐུགས་རྗེ་ཆེན་པོའི་སྐུ་ཞིག་བྱུང་སྟེ། ཆང་ཐམས་ཅད་ས་འོག་ཏུ་སོང་ནས་གནོད་པ་མེད་ཅིང་། སྐུ་དེ་ཡང་ད་ལྟའི་བར་དུ་བཞུགས་པར་གྲགས་ལ། དེ་ལྟ་བུའི་སློབ་དཔོན་ཆེན་པོ་དེས་བདེ་མཆོག་གི་ཕྱི་དཀྱིལ་ལུས་དཀྱིལ་རིམ་པ་ལྔ་པ་བདག་བྱིན་གྱིས་རླབས་པ་སོགས་མཛད་ཅིང་། གཞན་ཡང་རྒྱལ་པོ་ཨིནྡྲ་བོ་དྷི་འབྲིང་པོས་མཛད་པ་ལ་སོགས་པའི་རྒྱ་གཞུང་མང་དུ་མཆིས་ལ། བརྒྱུད་པ་རིན་པོ་ཆེ་འདི་ལ་ཡང་གྲུབ་ཆེན་གླིང་གིས་མཛད་པའི་དེ་ཉིད་བསྡུས་པ། འགྲོ་མགོན་གཙང་པའི་དེ་ཉིད་བཅུ་པ། །ཀུན་མཁྱེན་པདྨ་དཀར་པོས་མཛད་པའི་རིམ་པ་གཉིས་པའི་ཁྲིད་ལ་སོགས་པའི་རྒྱ་གཞུང་ཡིག་ཆ་མང་ཞིང་། གཞུང་དེ་དག་བརྟེན་པའི་སྨིན་བྱེད་དབང་གི་རིམ་པ་འདི་ཉིད་ཀྱི་བརྒྱུད་པ་ནི། བདེ་མཆོག་འཁོར་ལོ་སྡོམ་པ། གྲུབ་པའི་སློབ་དཔོན་ཆེན་པོ་དྲིལ་བུ་པ། ཏེ་ལོ་པ། ནཱ་རོ་པ། རྡོ་རྗེ་གདན་པ་ཆེ་ཆུང་། དེ་གཉིས་ཆར་ལས་ཙ་མི་སངས་རྒྱས་གྲགས་པས་གསན་ཞིང་། དེས་རྒྭ་ལོ་ཙཱ་བ་གཞོན་ནུ་དཔལ། དེས་དཔལ་ཕག་མོ་གྲུབ་པ་དང་ཞང་ཚལ་པ་གཉིས་ལ། དེ་གཉིས་ཀས་གྲུབ་ཐོབ་གླིང་ལ། དེས་ཆོས་རྗེ་གཙང་པ་རྒྱ་རས་ལ། རྗེ་དེ་ཉིད་ཀྱི་ཐུགས་དམ་སྒྲུབ་ཐབས་སྐོར་ལྔའི་ནང་ཚན་ལྷན་སྐྱེས་ཀུ་ས་ལིའི་སྐོར་ཅེས་གཡེར་ཆེ་ལ། ཆོས་ཀྱི་རྗེ་ནས་དབོན་རས་དར་མ་སེངྒེ་ལ། དེ་ནས་བདུན་པ་ཀུན་དགའ་སེང་གེའི་བར་བརྒྱུད་ཅིང་། དེས་བླ་ཆེན་བསམ་རྒྱལ་ཁ་ཆེ། དེ་ལས་འཇམ་དབྱངས་བློ་གྲོས་སེང་གེས་གསན། དེས་སྤྲུལ་སྐུ་ཤེས་རབ་སེང་གེ་ལ། དེས་ཡེ་ཤེས་རིན་ཆེན། དེས་ནམ་མཁའ་དཔལ་བཟང་། དེས་ཤེས་རབ་བཟང་པོ། དེས་རྒྱལ་དབང་རིན་པོ་ཆེ་ཀུན་དགའ་དཔལ་འབྱོར་ལ། དེས་འབྲུག་ཆེན་ངག་དབང་ཆོས་ཀྱི་རྒྱལ་པོ། དེས་འཇམ་པའི་དབྱངས་ཆོས་ཀྱི་གྲགས་པ། དེས་ཀུན་སྤངས་སྒྱུ་མའི་གར་མཁན་ལ། དེས་ཀུན་མཁྱེན་པདྨ་དཀར་པོ། དེས་བསྟན་པའི་ཉི་མ་དང་ལྷ་དབང་བློ་གྲོས་གཉིས་ལ། དེ་གཉིས་ཀས་དཔལ་འབྲུག་པ་རིན་པོ་ཆེ་མཐུ་ཆེན་ཆོས་ཀྱི་རྒྱལ་པོ། དེས་རིན་པོ་ཆེ་བསྟན་འཛིན་རབ་རྒྱས། དེ་ལ་ཁྱབ་བདག་རྡོ་རྗེ་སེམས་དཔའི་ངོ་བོར་གྱུར་པ་མཚུངས་མེད་ངག་དབང་རྒྱལ་མཚན་གྱིས་གསན་ཞིང་། དེས་ཡོངས་འཛིན་དམ་པ་མཁན་རིན་ཆེན་ཀརྨའི་མཚན་ཅན། དེ་ལས་བདག་གིས་ཞུས་པ་སྟེ་དབང་གི་ཆུ་བོ་གཞུང་མ་ཉམས་པ་ཡིན་ལ་བརྒྱུད་པ་དེ་ལས་བྱུང་བའི་གདམས་པ་ལ། སྨིན་བྱེད་དབང་བཞི་དང་གྲོལ་བྱེད་རིམ་གཉིས་སུ་ཡོད་པའི་དང་པོ་སྨིན་བྱེད་ཀྱི་དབང་བསྐུར་བ་ཡིན་ལ། དབང་བསྐུར་བ་དེ་ཡང་དཀྱིལ་འཁོར་ལ་བལྟོས་པ་ཡིན་ཏེ། སློབ་དཔོན་ཆེན་པོ་རྡོ་རྗེ་དྲིལ་བུ་པས། དབང་བསྐུར་དཀྱིལ་འཁོར་སྔོན་འགྲོ་བ། །རྡོ་རྗེ་འཆང་གིས་གསུངས་པ་སྟེ། །འོན་ཀྱང་དཀྱིལ་འཁོར་དེའི་རང་བཞིན། །ཅིག་ཡིན་དེ་ནི་འདི་ལྟར་བཤད། །ཐིག་ལས་ཚོན་དབྱེའི་རིམ་པ་དང་། །འགྲོ་བ་འདི་དག་རང་བཞིན་གྱིས། །གྲུབ་པའི་དཀྱིལ་འཁོར་གཉིས་མེད་པའོ། །ཞེས་གསུངས། དེ་ཡང་གདུལ་བྱ་བློ་དམན་པའི་དབང་དུ་བྱས་ནས་རྡུལ་ཚོན་དང་རས་བྲིས་ཀྱི་དཀྱིལ་འཁོར་ལ་བརྟེན་དགོས་པར་གསུངས་ཏེ། བཅོས་མ་གཉིས་ཀྱི་ངོ་བོ་གང་། །དེ་ནི་གདུལ་བྱའི་དབང་ལས་འདོད། །མཁས་པའི་བསྒྲུབ་བྱ་དེ་མ་ཡིན། །ཅེས་གསུངས། འོ་ན་དབང་རྣོན་ལ་དབང་བསྐུར་བའི་དཀྱིལ་འཁོར་ཇི་ལྟ་བུ་ཞེ་ན། ཡང་དག་དོན་མཐོང་གྲོལ་ཕྱིར་རོ། །ཞེས་བཅོས་མའི་དཀྱིལ་འཁོར་གཉིས་ལ་མི་བལྟོས་པར་བཞེད་ཅིང་། ཚུལ་དེ་དང་མཐུན་པར། ཇོ་བོ་ནཱ་རོ་པས། རྡོ་རྗེ་སྤྱོད་པའི་དབང་བསྐུར་བས། །རྣལ་འབྱོར་ཐུགས་ནི་དྲི་མེད་འགྱུར། །ཞེས་སོགས་ཀྱི་དགོངས་པའི་ཁྱད་པར་ལས། བཀར་རྒྱུད་རིན་པོ་ཆེས། བྱིན་རླབས་འཕྲོ་བའི་དབང་ངམ་རྟོགས་པ་དོན་གྱི་དབང་ཞེས། ཕྲ་མོའི་བྱིན་རླབས་ཀྱི་གནས་ལུགས་ཕྱག་རྒྱ་ཆེན་པོའི་ཡེ་ཤེས་སློབ་མའི་རྒྱུད་ལ་ངོ་འཕྲོད་པ་དེ་ཉིད་དབང་གི་མཆོག་ཏུ་བཞེད་པ་ཡིན་ལ། ད་ལམ་འདིར་བསྐུར་བར་བྱ་བའི་དབང་ལ། ངོ་བོ། ངེས་ཚིག བྱེད་ལས། རྣམ་དབྱེ། དབང་མ་ཐོབ་པའི་ཉེས་དམིགས། ཐོབ་པའི་ཕན་ཡོན། དབང་ཞུ་ཚུལ་དང་བདུན་གྱི་སྒོ་ནས་ཤེས་པར་བྱ་བ་ལས། དབང་གི་ངོ་བོ་ནི། དབང་སོ་སོའི་གོ་འཕང་མངོན་དུ་བྱེད་པ་སྟེ། དཔེར་ན་རྒྱལ་པོ་གཞོན་ནུ་རྒྱལ་རིགས་ཀྱིས་དབང་ཐོབ་པ་ན་རྒྱལ་སྲིད་ལ་དབང་ལ་བཞིན་ཡིན་ལ། ངེས་ཚིག་ནི། ཥིཉྩ་བླུགས་པ་དང་། ཥེཀྟ་གཏོར་བ་ལ་འཇུག་པས། ཐོབ་བྱའི་གོ་འཕང་ལུགས་སུ་བླུགས་པ་ལྟ་བུ་དང་། དེ་ལ་སྒྲིབ་བྱེད་ཀྱི་དྲི་མ་སྦྱོང་བའི་དོན་ཡིན་པར་བཞེད་ཅིང་། བྱེད་ལས་ནི་ལུས་ངག་ཡིད་ཡེ་ཤེས་བཞིའི་ཉེས་པའི་དྲི་མ་འཁྲུད་པ་དང་། འབྲས་བུ་སྐུ་བཞི་ས་བོན་རྒྱུད་ལ་བསྐྲུན་པར་བྱེད་པ་ཡིན་ཞིང་། རྣམ་དབྱེ་ནི། རྒྱུད་སྡེ་ཆེན་པོ་བཞིའི་བྱ་རྒྱུད་ཀྱི་དབང་དུ་བྱས་ན། ཆུ་དང་ཅོད་པན་གྱི་དབང་། སྤྱོད་རྒྱུད་ལ། དེའི་ཐོག་ཏུ་རྡོ་རྗེ་དྲིལ་བུ་མིང་དབང་སྟེ་རིག་པའི་དབང་ལྔ། རྣལ་འབྱོར་རྒྱུད་ལས། རིག་པའི་དབང་ལྔའི་སྟེང་དུ་ཕྱིར་མི་ལྡོག་པའི་སློབ་དཔོན་གྱི་དབང་བྱ་བར་བཤད་ཅིང་། དེ་ལའང་ཕྱིར་མི་ལྡོག་པའི་དབང་། གསང་དབང་རྗེས་གནང་ལུང་བསྟན་དབུག་དབྱུང་གཟེངས་བསྟོད་དྲུག་དང་བཅས་པས་བཅུ་གཅིག་ཏུ་བཤད་པ་དང་། རྣལ་འབྱོར་བླ་མེད་ལ། བུམ་དབང་། གསང་དབང་། ཤེས་རབ་ཡེ་ཤེས། ཚིག་དབང་རིན་པོ་ཆེ་དང་བཞིར་གསུངས་པ་གྲགས་ཆེ་བ་ལྟར་ཡིན་ལ། དབང་མ་ཐོབ་པའི་ཉེས་དམིགས་ནི། ཕྱག་ཆེན་ཐིག་ལེར། དབང་མེད་པ་ལ་དངོས་གྲུབ་མེད། །བྱེ་མ་གཙིར་ལ་མར་མེད་བཞིན། །ཞེས་དང་། སངས་རྒྱས་ཐོད་པར། དཔེར་ན་པི་ཝང་སྦྱོར་ཀུན་ཚོགས། །རྒྱུད་དང་བྲལ་ན་བརྡུང་མི་རུང་། །དེ་བཞིན་དབང་དང་བྲལ་བ་ནི། །སྔགས་དང་བསམ་གཏན་འགྲུབ་མི་འགྱུར། །ཞེས་དབང་མ་ཐོབ་ན་གསང་སྔགས་ཀྱི་དངོས་གྲུབ་ཅི་ཙམ་སྒྲུབ་ཀྱང་མི་འགྲུབ། བསམ་གཏན་དང་ཏིང་ངེ་འཛིན་ཇི་ཙམ་བསྒོམ་ཀྱང་རྒྱུད་ལ་མི་སྐྱེ་བར་གསུངས་པས་ཤིན་ཏུ་སྐྱོན་ཆེ། དབང་ཐོབ་པའི་ཕན་ཡོན་ནི། གསང་བ་སྤྱི་རྒྱུད་ལས། དབང་བསྐུར་དང་པོ་ཐོབ་པ་ནི། །སངས་རྒྱས་རྣམས་ཀྱིས་དགོངས་པར་འགྱུར། །ཞེས་སོགས་དང་། དེ་ཡི་སྦྱོར་ནས་སྒྲུབ་པ་པོའི། །ལས་རྣམས་ཐམས་ཅད་འགྲུབ་པར་འགྱུར། །དེས་ནི་ཅིས་ཀྱང་མི་ཚུགས་ཤིང་། །ལྷ་རྣམས་ཀུན་གྱིས་མཆོད་པར་འགྱུར། །འཁོར་བ་ན་ནི་འཁོར་བ་ན། །དེས་ནི་ངན་སོང་ལྷུང་མི་འགྱུར། །ཡན་ལག་ཉམས་དང་དབུལ་བ་དང་། །སྨད་པ་རྣམས་སུ་སྐྱེ་མི་འགྱུར། །ཚེ་རབས་དྲན་ཞིང་ལོངས་སྤྱོད་ཆེ། །ཚུལ་ཁྲིམས་བསྟན་ཞིང་གཟུགས་ཀྱང་བཟང་། །རྟག་ཏུ་ལྷ་དང་མི་རྣམས་ཀྱི། །མཐོ་རིས་དག་ཏུ་སྐྱེ་བར་འགྱུར། །དེ་ཡི་བསོད་ནམས་མཐུ་ཡིས་ནི། །སངས་རྒྱས་བྱང་ཆུབ་ལས་མི་ལྡོག །དེས་ནི་རིང་པོར་མི་ཐོགས་པར། །བྱང་ཆུབ་མཆོག་ནི་རྫོགས་པར་འགྱུར། །ཞེས་སངས་རྒྱས་ཐམས་ཅད་ཀྱིས་བྱིན་གྱིས་རློབས་པ་དང་། ཞི་རྒྱས་དབང་དྲག་གི་ལམ་ཐམས་ཅད་འགྲུབ་པ་དང་། འཁོར་བར་འཁོར་བའི་ཚེ་རབས་ཐམས་ཅད་དུ་ངན་སོང་དུ་མི་ལྟུང་བ་དང་། ལྷ་མིའི་ལུས་ཕུན་སུམ་ཚོགས་པ་ཐོབ་པ་དང་། དེར་ཡང་ཚེ་རིང་བ་དང་ནད་མེད་པ་དང་། གཟུགས་བཟང་བ་ལོངས་སྤྱོད་ཆེ་བ་ལ་སོགས་པའི་དཔལ་འབྱོར་ཐོབ་པ་དང་། རིང་པོར་མི་ཐོགས་པར་སངས་རྒྱས་ཐོབ་པ་ལ་སོགས་པའི་ཕན་ཡོན་བསམ་གྱིས་མི་ཁྱབ་པར་གསུངས། དབང་ཞུ་ཚུལ་ནི། རྣམ་སྣང་མངོན་བྱང་ལས། ལ་ལ་གསང་སྔགས་སྒྲུབ་དོན་གཉེར། །འདི་ན་དཀྱིལ་འཁོར་འཇུག་པར་བྱེད། །བསོད་ནམས་འདོད་པས་དེ་ལས་གཞན། །གཞན་དག་འཇིག་རྟེན་ལ་དོན་གཉེར། །འཇིག་རྟེན་ཕ་རོལ་དོན་གཉེར་བའི། །དད་པ་མང་དུ་བྱེད་པ་ཡི། །བློ་ལྡན་དཀྱིལ་འཁོར་འཇུག་བྱ་ཡི། །ཚེ་འདིའི་འབྲས་བུ་འདོད་མི་བྱ། །ཚེ་འདི་འདོད་པར་གྱུར་པ་ལ། །འཇིག་རྟེན་ཕ་རོལ་དོན་གཉེར་བསྐྱེད། །འཇིག་རྟེན་འདི་ཡི་འབྲས་བུ་རྒྱས། །ཞེས་གསུངས་པ་ལྟར། ལ་ལ་ཚེ་འདིའི་ཞི་རྒྱས་དབང་དྲག་སྒྲུབ་པའི་ཕྱིར་དབང་ཞུ་བ་དང་། འགའ་ཞིག་ཚེ་ཕྱི་མ་ལྷ་མིའི་དཔལ་འབྱོར་ཐོབ་པའི་ཕྱིར་དབང་ཞུ་བ་ཡོད་ཀྱང་། དེ་ནི་མི་ལེགས་ལ། འཇིག་རྟེན་གྱི་ཕ་རོལ་རྫོགས་པའི་སངས་རྒྱས་ཐོབ་པའི་ཕྱིར་དཀྱིལ་འཁོར་དུ་འཇུག་ཅིང་དབང་ནོད་པ་ནི། གནས་སྐབས་ཀྱི་མངོན་མཐོ་མི་འདོད་ཀྱང་ཤུགས་ཀྱིས་འབྱུང་ལ། མཐར་ཐུག་འབྲས་བུ་ཁ་སྦྱོར་ཡན་ལག་བདུན་ལྡན་གྱི་གོ་འཕང་མཆོག་ཐོབ་པས་ན་ཤིན་ཏུ་ལེགས་པ་ཡིན་ཞིང་། དཀྱིལ་འཁོར་ཆེན་པོར་འཇུག་ཅིང་དབང་ཞུ་བ་ལ་ཡང་། ཐོག་མ་ཁོ་ནར་དད་པའི་བློ་བརྟན་པོ་དང་ལྡན་པ་གལ་ཆེ་སྟེ། ཇི་སྐད་དུ་མདོ་ལས། དད་པ་མེད་པའི་མི་རྣམས་ལ། །དཀར་པོའི་ཆོས་རྣམས་མི་འབྱུང་སྟེ། །ས་བོན་མེ་ཡིས་འཚིག་པ་ལ། །མྱུ་གུ་སྔོན་པོ་ཇི་བཞིན་ནོ། །ཞེས་གསུངས། དེ་བས་ན་གནས་ཁང་འདི་ཉིད་ཐ་མལ་པའི་རྣམ་པ་ཅན་མ་ཡིན་པར། དཔལ་ཧེ་རུ་ཀའི་ཐུགས་གཉིས་སུ་མེད་པའི་ཡེ་ཤེས་བདེ་བ་ཆེན་པོའི་རང་སྣང་ལས་གྲུབ་པའི་ཐར་པ་ཆེན་པོའི་གཞལ་མེད་ཁང་། བྱང་ཆུབ་ཕྱོགས་ཀྱི་ཆོས་མ་ལུས་པ་མཚོན་པར་བྱེད་པའི་མཚན་ཉིད་ཡོངས་སུ་རྫོགས་པ། དྭངས་ཤིང་ཐོགས་པ་མེད་པའི་འོད་ཀྱི་རྦ་རླབས་ཕྱོགས་བཅུར་གཡོ་བའི་ནང་། དབང་བསྐུར་བར་བྱེད་པའི་རྡོ་རྗེ་སློབ་དཔོན་ཉིད་དུས་གསུམ་རྒྱལ་བ་ཐམས་ཅད་ཀྱི་མཁྱེན་བརྩེ་ནུས་པའི་དཔལ་མ་ལུས་པ་གཅིག་ཏུ་བསྡུས་པའི་བདག་ཉིད་བཅོམ་ལྡན་འདས་འཁོར་ལོ་སྡོམ་པ་དངོས་ཡིན་སྙམ་པ་དང་། ཆོས་ཉན་གྱི་གྲལ་དུ་འཁོད་པ་འདི་དག་ཀྱང་ཉོན་མོངས་རྒྱུད་ལྡན་གྱི་གང་ཟག་མ་ཡིན་པར། དག་པའི་ས་ལ་གནས་པའི་རིག་འཛིན་བྱང་ཆུབ་སེམས་དཔའི་ཚོགས་ཡིན་སྙམ་པའི་དག་སྣང་དང་བརྩེ་གདུང་ཆེན་པོའི་སྒོ་ནས་གསོལ་བ་བཏབ་པ་འདིའི་རྗེས་བཟློས་མཛོད། སངས་རྒྱས་ཀུན་གྱི་རང་བཞིན་སྐུ། །ཞེས་སོགས་གཞུང་ལ་འཇུག་པར་བྱའོ། །ཞེས་པ་འདི་ཡང་ཤཱཀྱའི་དགེ་སློང་ཤཱཀྱ་རིན་ཆེན་པས་བྲིས་པའོ།